**Sajtóközlemény**

**Nemzetközi harc a vírusok ellen**

BAVBD éves találkozó

2024/12/02

**Hogyan birkózhat meg a Balkán térsége a vektorok által terjesztett betegségek növekvő fenyegetésével? A válasz a nemzetközi összefogásban és a tudományos kutatások összehangolásában rejlik. Ezt a célt szolgálta az RRF-2.3.1-21-2022-00010, A Virológiai Nemzeti Laboratórium komplex fejlesztése nevű pályázatból megvalósult** [**Balkan Association for Vector-Borne Diseases**](https://www.bavbd.org/) **(BAVBD) éves találkozója, amelynek idén a** [**Pécsi Tudományegyetem**](https://euc-word-edit.officeapps.live.com/we/pte.hu)[**Virológiai Nemzeti Laboratóriuma**](https://vnl.pte.hu/hu) **adott otthont. A régió kutatói és nemzetközi szakértői a november 28-29. között tartott rendezvényen kerestek megoldásokat a közegészségügyi kihívásokra.**

A Balkán térsége az éghajlati változások és a globalizáció miatt egyre inkább ki van téve olyan betegségek terjedésének, amelyeket csípőszúnyogok és kullancsok hordozhatnak. Az olyan kórokozók, mint a nyugat-nílusi vírus vagy a Lyme-kór, komoly veszélyt jelenthetnek a lakosság egészségére.
A kétnapos nemzetközi találkozó célja az volt, hogy a szakemberek megoldást találjanak a globális egészségügyi kihívások kezelésére, tapasztalatokat cseréljenek és olyan együttműködéseket alakítsanak, amelyek hozzájárulhatnak egy fenntartható megoldás kidolgozásához.

Az idei rendezvénynek a PTE [Szentágothai János Kutatóközpont](https://euc-word-edit.officeapps.live.com/we/szkk.pte.hu) (SZKK) adott otthont, ahol a résztvevők nemcsak a helyszín adta tudományos innovációkat ismerhették meg, hanem lehetőségük nyílt a nemzetközi párbeszédre is.

Dr. Kovács L. Gábor, az SZKK tudományos igazgatója a konferencia nyitónapján bemutatta a pécsi tudományos központ munkáját és annak nemzetközi elismertségét. Ismertette a központ fő kutatási területeit, kiemelve a biológiai biztonság terén végzett úttörő munkát. *„Központunkban több mint 200 kutató dolgozik nap mint nap. Az elmúlt évek során több mint 2000 publikációt tettünk közzé”* – emelte ki az igazgató. *„A Szentágothai János Kutatóközpont nemcsak Magyarországon, hanem nemzetközi szinten is kiemelkedő szerepet tölt be az innováció és a kutatás területén”* – hangsúlyozta a professzor. Előadásában kitért Pécs tudományos és kulturális jelentőségére, és bemutatta az egyetemhez kötődő kutatási programokat, amelyek között kiemelt helyet foglalnak el a biológiai biztonsághoz és a járványügyi kockázatok kezeléséhez kapcsolódó projektek.

A konferenciát dr. Kemenesi Gábor, a Virológiai Nemzeti Laboratórium (VNL) igazgatója nyitotta meg. A virológus a VNL-ot bemutatva kiemelte, hogy a laboratórium célja a járványok megelőzése és kezelése, valamint a tudományos ismeretek előmozdítása. A laboratórium négy kutatócsoportot működtet, amelyek a betegségökológiától a vakcinafejlesztésig széles spektrumot ölelnek fel. [Ezek a csoportok](https://vnl.pte.hu/index.php/hu/research_groups) elkötelezettek olyan hatékony rendszerek kidolgozása mellett, amelyek lehetővé teszik a korai felismerést és beavatkozást. „*A kezdetektől fogva, ami 2007-ben volt, zoonózisokkal foglalkozunk. Miért? Mert a legtöbb emberi fertőző betegség a természetből származik”* – mondta nyitóelőadásán a kutató. Emellett a kutatások globális hálózatokkal való együttműködésére is felhívta a figyelmet, például a szúnyogok ellenőrzése és a vírusok monitorozása kapcsán. Az igazgató végül a laboratórium oktatási és tudásátadó szerepét is kiemelte, megerősítve az intézmény magyarországi vezető szerepét a fertőző betegségekkel és biobiztonsággal kapcsolatos kutatásokban.

Az eseményen részt vett dr. Lisa M. Astuto Gribble, a [Sandia National Laboratories](https://www.sandia.gov/) képviseletében, aki bemutatta, hogyan járulnak hozzá a laboratóriumi biológiai kockázatok csökkentéséhez világszerte. Elmondta, hogy az általuk fejlesztett globális biológiai biztonsági tananyag már több mint 19 000 szakemberhez jutott el, és hangsúlyozta a képzés, a kockázatfelmérés és a fenntarthatóság fontosságát. *„Az urbanizáció, a globalizáció és az intenzív állattenyésztés olyan helyzeteket teremtenek, amelyek kedveznek a zoonózisok kialakulásának és terjedésének”* – fogalmazott a laboratórium képviselője. Továbbá felhívta a figyelmet arra, hogy a laboratóriumi biológiai kockázatok kezelése kiemelt fontosságú, különös tekintettel a véletlen vagy szándékos fertőzésveszélyre.

**További információ kérhető:**

Balogh Adrienn, PR menedzser PTE Virológiai Nemzeti Laboratórium
+36302320882
balogh.adrienn2@pte.hu